सरकार के कठोर कदमों की आशंका से धनकुबेरों ने स्विस बैंकों से कुछ हद तक किनारा कर लिया था, लेकिन इन सूचनाओं से एक संकेत यह भी निकलता है कि पिछली सरकार की ढिलाई से धन ले जानवाले लोगों की हिम्मत बढ़ी और इस धन में पिछले कुछ वर्षों में हुए भारी घोटालों की रकम भी शामिल हो सकती है। कुछ वर्षो से स्विट्जरलैंड पर भारत सहित कई देशों का दबाव है कि वह अपने यहां जमा हो रहे काले धन को लेकर पारदर्शिता बरते और सरकारों को कर चोरों को पकड़ने में मदद करे, लेकिन इस संबंध में कोई सकारात्मक परिणाम नहीं निकल सका है। भारतीयों द्वारा विदेशों में जमा काले धन की राशि का कोई आधिकारिक आकलन नहीं है, पर इस संबंध में शोध करनेवाली संस्था ग्लोबल फाइनेंसियल इंटेग्रिटी के अनुसार हर दिन देश से 240 करोड़ रुपए बाहर भेजे जा रहे हैं।